  Майя Бывальцева Глаз ёросын «Бадӟым удмурт диктант» ужрадэз ортчытон понна 31-тӥ южтолэзе куинь инты радъямын вал. Удмурт кылын шонер гожъяськыны быгатэмез эскеронэ 14 аресысен 85 аресозь 28 адями пыриськиз. Со сярысь 6-тӥ оштолэзе ивортэмын Глаз ёрослэн нимлыко сайтаз. Ёросъя шоро-куспо балл — 83,25.  Диктантэз тужгес умой гожтӥз Куреггуртын улӥсь Шудегова Р. М., со ужез понна 97 балл басьтӥз. Пониноысь 85 аресъем Возисова Л. Н. 91 балл басьтӥз, тужгес пиналэзлэн пыриськисьлэн — Волкова А. В. — 95 балл Глаз ёрос администрацилэн пресс-службаезГлаз ёросын диктантэз гожтон интыосын Кузебай Гердлэн но Ашальчи Окилэн улонзы но творчествозылы сӥзем адӟытонъёс радъямын вал. Тодэ вайытом, 31-тӥ южтолэзе «Бадӟым удмурт диктантэз» нимысьтыз радъям интыосын 2 сюрслэсь трос адями гожтӥз. Удмуртиын 97 площадка ужаз, эшшо 24-ез — удмуртъёс тросэн улон улосвылъёсын: Татарстанын, Башкортостанын, Пермь шаерын, Марий Элын. Со дыре ик диктантэз «Мынам Удмуртие» радиолэн меӵак эфираз лыдӟизы. Диктантлэсь текстсэ, ужъемышъёсты (результатъёсты) но ӵемгес пумиськылӥсь янгышъёсын ивортонэз ужрадлэн вотэсысь бамаз, озьы ик радъясьёслэн, но юрттӥсьёслэн нимлыко сайтъёсазы 30-тӥ оштолэзёзь шараялозы. Рос-прос йылпумъянъёс лэсьтозы 1-тӥ инвожоозь. Тегъёс: Мерлык Удмуртия Глазкар удмурткыл  